khistorydata/jeongjo-sjw-relations huggingface dataset:
정조 3년
己亥十二月十二日申時。上御誠正閣。吏曹參判入侍時。吏曹參判鄭民始。左承旨徐有防。假注書李錫夏。記事官徐龍輔鄭東浚。以次進伏訖。上謂民始曰。褒貶盡爲擧行乎。民始曰。他司則盡爲擧行。而吏曹則未及爲之矣。上曰。何日當爲之乎。民始曰。十四日當爲之矣。上曰。都目今月爲之乎。民始曰。待殿最開坼。文官十五六窠。南行十餘窠。作闕然後。當爲之矣。上曰。頃者餉廳事。何不草記乎。民始曰。訓將終以爲難。議論不得俱一。故未果草記矣。上曰。注書出去。金虎門姑爲仍留。吏參出去後下鑰事。分付。可也。賤臣承命出來。分付後還入。上命民始先退。上曰。宣傳官一員召入。可也。賤臣承命出來。宣傳官申鴻周召入。上曰。注書與宣傳官出去。典設司司饔院兵曹都摠府尙衣院尙瑞院武兼廳禁軍廳入直及建陽門金虎門弘化門入直軍。藥房局別將廳扈衛軍官。東所西所南所北所入直及敦化門丹鳳門耀金門宣仁門通化門入直守門將及軍。摘奸以來。仍命退。諸臣以次退出。
정조 3년
行都承旨李義翊坐。左承旨徐有防坐直。右承旨朴祐源坐。左副承旨李在學坐。右副承旨李世奭坐直。同副承旨李文源在外。注書二員未差。假注書李錫夏仕直徐鼎修病。事變假注書安策仕。
정조 3년
上在昌德宮。停常參。經筵。
정조 3년
大殿王大妃殿惠慶宮。政院玉堂口傳問安。答曰。知道。
정조 3년
李世奭啓曰。今秋冬等褒貶。當爲磨勘。而時無實注書。不得爲之之意。敢啓。傳曰。知道。
정조 3년
徐有防啓曰。卽者副校理權以綱。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 3년
又啓曰。行知中樞府事洪樂性。行副司直徐有寧。旣入闕中。兼帶經筵摠管。不爲肅謝。直爲出去。事甚未安。推考警責。何如。傳曰。允。
정조 3년
守禦使金鍾秀。以覲親事。受由出去。所佩密符。來請還納。何以爲之。敢稟。傳曰。仍佩往來。
정조 3년
傳于朴祐源曰。軍土房承旨入侍。
정조 3년
有政。吏批。行判書李重祜。參判鄭民始竝式暇。參議金夏材進。右副承旨李世奭進。啓曰。判書李重祜。參判鄭民始竝式暇。小臣獨政未安。何以爲之。敢稟。傳曰。只出緊任。以趙時俊爲兵曹參判。李養鼎爲兵曹參議。金勉柱爲兵曹參知。申應淵爲兵曹佐郞。林濬浩爲戶曹佐郞。李度默爲副修撰。
정조 3년
兵批。兼判書具允鈺進。參判參議參知竝未差。右承旨朴祐源進。以李昌運李萬恢爲同知。趙圭鎭爲副摠管。趙麟逵爲都摠都事。趙時俊尹坊金光國爲副司直。朴基豐爲宣傳官。
정조 3년
李世奭。以弘文館言啓曰。本館上番關直。事甚未安。副應敎趙尙鎭。副校理李儒慶。卽爲牌招。以爲推移入直之地。何如。傳曰。允。
정조 3년
朴祐源。以兵曹言啓曰。明日龍虎營褒貶時。入直禁軍將。依訓局禁營例。不爲替代之意。敢啓。傳曰。知道。
정조 3년
副修撰柳孟養疏曰。伏以。臣之前後叨是任者。凡幾遭矣。學識鹵莾。才智淺短。固不合於淸朝啓沃之責。而憑恃寵靈。徒懼義分。冒沒廁迹。墑埴冥行。早晩顚沛。臣亦自知矣。向於奉朝賀臣洪國榮休致之時。拜箚未徹。無端還推。使四百年館規。緣臣而壞損。臣之溺職之罪。於是益著。噫。彼宰臣功存社稷。身佩安危。上躬之倚畀。何如。同朝之依賴。何如。而一朝納符前席。退歸江湖。當此之時也。其惜去之情。願留之心。非不懇至。而事出倉卒。神精惝怳。思慮未周。旣未能請對於告歸之日。又未能抗章於批下之後。遲過信宿。始乃拜箚。承宣旣不捧入。則爭難可也。侵斥可也。而宣麻時迫。憮然自退。又不得以此實狀。卽陳自引之章。論其本情。則非敢出於觀望塞責。而愚迷罔覺。自犯難恕之罪。臣雖無恥。人將謂何。果然相規之語。至發於僚員之啓。臣滿心慙惶。置顔無地。蓋伊日事情。雖緣於滚急生疎。而顧其職責則論思也。言其壞損則館規也。臣何敢諉以遂事。不思深引之道哉。臣方縮伏訟罪。恭俟重勘。不意甄敍之典旣降。繼之以玉署新除。臣聞命怵愓。尤切悶蹙之至。揆以廉防。冒膺無路短章自列。悉暴衷懇。伏乞聖慈。俯垂鑑諒。亟削臣職。仍降威罰。以爲人臣不職者之戒焉。臣於訟愆之章。不宜贅及他說。而事在目下。不敢泯默。惟聖明垂察焉。噫。近來諡法之不嚴。轉成痼弊。不恤公議之如何。專以溢美而爲斷。文忠二字。幾乎無人而不加。諡法不重。豈勝寒心。今番議諡之際。我殿下警飭本館至以汰哉爲敎。爰命改議。俾無混同之擧。猗歟盛矣。我殿下摭實祛華之聖德至意。臣實欽仰不暇。而第伏念贈判書臣金雲澤。贈判書臣洪啓迪之命議節惠。寔爲其死於國事也。噫。當辛壬極否之時。任天地倫常之重。公耳國耳。視死如歸。扶君綱於板蕩之際。奠國勢於磐石之固。貞忠毅節。卓越千古。國家之保有今日。實基於此。箇人忠烈。則忠字之諡。不加於此。而將何用哉。當初命改之聖意。只出於矯捄其過濫之弊。而非指此兩臣之諡。則本館之不有公論。藉重聖敎。以至於一例改議。混同無別。使彼死事之臣。亦不得一箇忠字。國是之不嚴。輿情之憤鬱。爲如何哉。臣伏聞前此議諡之不叶人望者。則自太常已有改議之事。規例班班。可考而知耳。臣伏願金雲澤洪啓迪兩臣諡號。特命改擬。一以爲奬忠節之道。一以盡扶世敎之方焉。至若贈贊成臣李晩成。贈贊成臣李弘述之尙闕易名。大是欠典。竊伏覩僚臣疏本。則以無筵稟無特敎。不得議焉云。此與臣所聞者異矣。副應敎臣趙尙鎭。謂有世嫌。任自取捨。應行之典不擧焉。大抵諡號之規。採取擧國之公議。崇奬死節之忠烈。則公議自公議也。私嫌自私嫌也。豈可以一人之私惡。掩却擧國之公議。擅自拔去置而不議耶。事未前聞。大關後弊。臣謂副應敎趙尙鎭。宜施譴罷之典。而亟下明命。使之一體擧行焉。省疏具悉。改諡事。下本館稟處。趙尙鎭事。不允。
정조 3년
禮曹判書金鍾秀疏曰。伏以。臣猥控私情。冀解重任。及奉聖批。特許歸覲。臣惶感之極。行將不日登程矣。念臣父墳。在於同州距留營十里之地。臣兩年關外。久曠展掃。不勝霜露之感。而亦不敢擅便往來。請由省墓。有例可據。玆敢不避猥越。短章陳懇。伏乞聖上。許臣覲母之路。歷省父墳。俾伸人子至情。千萬至幸。答曰。省疏具悉。卿其依所請歷省焉。
정조 3년
正言徐有成疏曰。伏以。臣於三司之職。夫豈有一分堪承之望。而銜恩畏義。有除輒膺者。非止一再遭矣。職緣學術空疎。才識鈍滯。伈伈而進。默默而退。曾不能出一言論一事。以副我聖上求治之盛意。每一循省。惶愧交中。畢竟顚沛。臣實自料矣。果於月前。待罪館職也。以拜箚還持去事。至被僚員之規駁。臣於是日。適登天陛。滿心慙悚。顚倒退出。至今追思。尙不覺背汗而顔騂矣。噫。方當藎臣之去朝也。凡同朝甚喜之士。孰不有惜其去挽其行之心。而況臣跡忝近密。職是論思。義當卽地求對。亟請反汗。而遲過信宿。始乃拜箚者。吁。亦晩矣。喉司之臣。雖不許捧。反覆爭難。不得徹則不止者。事理當然。而半日相持。宣麻時迫。則相顧憮然。無辭而退。其壞損館規。已無餘地。而觀望之譏。亦將何辭以自解乎。此莫非臣生疎鈍滯之致。而其爲溺職之罪。不輕而重矣。臣用是歉悚縮伏。自訟之不暇矣。不意薄罷未幾。恩敍遽降。繼而有旨。以臣爲司諫院正言。仍令乘馹上來者。臣於病伏鄕廬之中。伏奉諭旨。且感且惶。莫知所以自措也。夫官以諫爲名。固非譾劣者所可堪。而況以不言被論。彈墨未乾。而除書又下。臣之一身廉隅。雖不足恤。在淸朝官人之道。恐不宜若是苟艱也。且念身旣縻職。久淹近鄕。實有偃蹇之懼。故昨纔扶病作行。歸伏私次。而觸冒寒程之餘。非但舊患感嗽之越添。忽又風熱上乘。耳郭浮高。痛癢膿潰。百症交作。轉有成瘡縻爛之慮。雖無情勢之可言。似此病狀。時日之內。猝難起動。玆敢略構文字。仰暴微懇。伏乞聖慈。俯垂鑑諒。亟許遞改臣新授職名。仍治臣逋慢之罪。以肅朝綱。以警具僚焉。臣雖不敢供職。而一二愚見。有不敢自隱。第此附陳焉。嗚呼。逆賊未討。今歲又垂窮矣。三司合啓。差過十許日。則其將爲五載之久。天下寧有是理。設令今日百度惟貞。庶績咸熙。直是義理不明。綱紀不張。則不可謂治乎之世矣。後之視今。其將曰國有人乎。亦將曰國有法乎。靜思厥繇。莫非在下之臣。誠意淺薄。進不能碎首苦諫。退不能瀝血致討。致使聖明之世。反有乖於天討五用之治。此豈可使聞於天下後世者乎。三司伏閤而不得請則遽撤。政院議啓而不得請則又停。古之討逆。惟恐不嚴。今之討逆。旣嚴而反寬。古之討逆。惟恐不急。今之討逆。始急而終緩。大凡天下事。不進則退。理勢然也。思之及此。尤豈非大可憂而深長慮處乎。伏願殿下。穆然深思。赫然明斷。毋使大憝假息。又踰此歲之地幸甚。嗚呼。人君典學。實爲治道之本。而竊覸近日三講之連行絶無。兩對之開輟靡常。固知我聖上溫繹之工。自有得於燕蜎蠖濩之中者。而豈亦群下啓沃之術。無甚槪於聖智之高明而然耶。雖然。學問思辨四者。倂行而不可廢其一。則發難質疑。反覆討論之際。安知無啓發資益於聖學之萬一也哉。法講則或有頉稟之時。而至於引入臥內。不時賜對。昔賢所貴。又以夜對。謂有勝於晝訪者。誠至言也。伏願殿下。簡其禮貌。頻賜引接。俾補緝熙光明之學幸甚。經筵官之選。法意甚美。蓋山林讀書之士。固非由科第進身者比。而況其半生工夫。專在於格致誠正修齊治平之學。則用之邦國。何事不可做。而至於出入經幄。輔導聖學。則尤是實效之易著處也。見今被選無多。而或旣造朝而遽歸。或又辭病而不起。其爲淸朝之欠典。當如何哉。向來大臣。又有一二人筵白之事。而仄聽數月。尙未有旌招之擧。得無歉於古聖王求賢如渴之誠耶。伏願殿下。益篤緇衣之誠。且盡禮羅之方。使今日朝廷之上。彬彬有拔茅連茹之美幸甚。明經科之有名無實久矣。背誦七書。不錯一字。豈不誠難矣。而法久弊生。間或有徒資口習。全沒心解。雖至夤緣登第。人旣不以經術致待。被亦不以能文自處。此豈先王設科取人之本意也哉。今又會講不遠矣。若使主司之臣。勿以口誦歸重。多發文義。以探其見解。多出連畫。以試其製才。仍又減損考講之數。而剩取於生畫之科。則初頭雖或有便不便之紛紜。而畢竟變學究爲秀才之道。未必不由於是矣。伏願殿下。下臣此疏於廟堂。商確稟定。著爲定式。以爲作成人材。需用當世之地幸甚。省疏具悉。伊時堂答箚事。雖因堂啓。而聞之猶未詳其委折。今見爾疏。可謂怳然。所陳當留意。而至於經筵官事。非其精抄之意。以其拘於格例。未卽啓下何哉。末端事依施。爾其勿辭察職。
정조 3년
己亥十二月十三日巳時。上御誠正閣。都承旨入侍。左承旨右承旨。追後入侍時。行都承旨李義翊。假注書李錫夏。記事官徐龍輔鄭東浚。以次進伏訖。上曰。禮判出去乎。義翊曰。已出去矣。上曰。左承旨右承旨入侍事。分付。可也。出榻敎賤臣承命出來。左承旨徐有防。右承旨朴祐源召入進前。上曰。李文源上來云乎。義翊曰。姑未聞知矣。上命書傳敎曰。承旨房仍。又命書傳敎曰。宣傳官遷轉之代。今日政差出。又命書柳孟養疏批。又命書傳敎曰。柳孟養疏辭職。雖言其事實。令人不滿一哂。更而思之。苟是當爲之事。何待信宿。亦何關於政院乎。又是不可爲之事。不爲。可也。焉有論思之官。顧望徘徊。及其葛藤之後。則反生移咎之計。張皇爲說。推諉爲事。何其慌忙之甚乎。此等之習。予甚不屑焉。亦關士夫廉隅。副修撰柳孟養。亟施罷職不敍之典。徐有成疏亦然。一體以此捧傳旨。此後伊時因堂疏譴罷玉堂辭章。有此等之說。則政院勿捧。上曰。柳孟養推諉移咎之事。果非矣。上曰。玉堂罷職之代。今日政差出。出榻敎又命書傳敎曰。昨日坐直承旨。誰某入直。問奏時有此錯奏之擧。中官司謁中摘發。從重推考。上曰。注書出去。玉堂望筒。持入。可也。賤臣承命持入。上命退。諸臣以次退出。
정조 3년
己亥十二月十三日未時。上御誠正閣。軍士房承旨入侍時。右承旨朴祐源。假注書李錫夏。記事官徐龍輔鄭東浚。以次進伏訖。上曰。玉堂召牌已出乎。祐源曰。已牌招矣。上曰。他玉堂一體牌招。推移入直。出榻敎上曰。注書出去。應敎以下。竝爲牌招。騎堂誰某入來。知入。可也。賤臣承命出問後還奏曰。以牌招草記之未下。騎堂牌尙今不出云矣。上曰。更爲出去。分付牌招。可也。新除授兵曹堂上牌招。出榻敎賊臣承命出來。分付後還入。上命退。諸臣以次退出。
정조 3년
己亥十二月十三月未時。上御誠正閣。軍士房承旨入侍。都承旨追後入侍時。右承旨朴祐源。假注書李錫夏。記事官徐龍輔鄭東浚。以次進伏訖。上曰。吏曹堂上出去乎。祐源曰。以褒貶事出去矣。上曰。非抄選而直附經筵官。有前例云乎。祐源曰。問于吏曹。則前例無之云。而以大臣之所奏。擧行云矣。上命書傳敎曰。非其禮而招。古人不應。況山野之士乎。至於經筵官。體貌自別。啓下之後。不可無敦召之擧。故自前必以官經邇列後啓下者。事例斑斑。以今之事觀之。可謂先經筵後抄選也。彼經筵官。能膺違式之招乎。然予聞見所及之外。或有如今日拔例之事乎否。問于銓曹以啓。上曰。都承旨入侍事。注書出去。分付。可也。他承旨入侍。出榻敎賤臣承命出來。都承旨李義翊召入進前。上命祐源先退。上曰。俄者經筵官事。有前例乎。義翊曰。前例無之云。不爲稟定。而徑先直付。不善爲之矣。上曰。注書出去。宗簿所持來譜略。持入。可也。賤臣承命持入。以宗簿寺草記。命書傳敎曰。已書下草圖書。卽爲擧行。仍命退。諸臣以次退出。
정조 3년
己亥十二月十三日申時。上御誠正閣。禮房承旨入侍時。左承旨徐有防。假注書李錫夏。記事官徐龍輔鄭東浚。以次進伏訖。上命書傳敎曰。諸玉堂之違牌。旣因情勢。傡姑許遞。其中副校理李儒慶。無處義之可言者。推考傳旨捧入。上曰。注書出去。分付兵曹。今日武藝別監之出付者。分揀放送。可也。賤臣承命出來。分付後還入。上命書傳敎曰。玉堂多窠。政官待明朝牌招開政。又命書傳敎曰。堂上無故。而殿最未及磨勘衙門。皆令明日內擧行。仍命退。諸臣以次退出。
정조 3년
行都承旨李義翊坐。左承旨徐有防坐直。右承旨朴祐源坐直。左副承旨李在學坐。右副承旨李世奭式暇。同副承旨李文源在外。注書二員未差。假注書李錫夏仕直徐鼎修病。事變假注書安榮。
정조 3년
朴祐源。以都摠府言啓曰。入直軍兵等。中日習射事。標信啓請矣。停朝市相値。不得爲之之意。敢啓。傳曰。知道。
정조 3년
傳于徐有防曰。禮房承旨。馳詣宗廟景慕宮奉審。祭物祭器看審。諸執事進排官。摘奸以來。
정조 3년
傳于李在學曰。軍士房承旨入侍。
정조 3년
有政。吏批。行判書李重祜進。參判鄭民始進。參議金夏材進。右承旨朴祐源進。以姜彝正爲正言。沈煥之爲副校理。李敬一爲修撰。承文正字單李之衍。經筵官二單宋煥箕韓啓增。
정조 3년
兵批。兼判書具允鈺。參判趙時俊。參議李養鼎竝病。參知金勉柱入直進。左副承旨李在學進。副司直單任希敎李亨元金尙集。
정조 3년
吏曹口傳政事。以李義翊爲尙衣提調。
정조 3년
以大司諫林得浩。持平尹行元牌不進罷職傳旨。傳于徐有防曰。只推。
정조 3년
徐有防啓曰。實錄廳郞廳。以摠裁官意啓曰。歲色已盡。纂修尤急。堂上郞廳。不可不加數差下。行副司直鄭昌聖。吏曹參議金夏材。堂上差下。弘文館副修撰李度默。弘文館修撰趙鼎鎭。兵曹佐郞尹得孚。前正言李鼎運。前掌令尹長烈。前持平李濟萬。副司果李敬一。郞廳差下。使之察任。何如。傳曰。允。
정조 3년
吏曹口傳政事。兼同知實錄事鄭昌聖。兼實錄修撰官金夏材。兼實錄編修官李度默趙鼎鎭尹得孚李鼎運尹長烈李濟萬李敬一。
정조 3년
兵曹口傳政事。副司果李命勳。
정조 3년
徐有防。以弘文館言啓曰。上番無他推移之員。不得已以下番姑陞入直之意。敢啓。傳曰。允。
정조 3년
徐有防。以弘文館言啓曰。本館上番。姑陞入直。事甚未安。副校理李儒慶。旣有只推之命。卽爲牌招入直。何如。傳曰。允。
정조 3년
朴祐源。以宗簿寺官員。以提調意啓曰。再昨日草記批答。工役不可曠日。念前以爲內入事。命下矣。今方晝夜董役。中草當先爲進上。而兩段事。旣奉書下之敎。故不得出中草。日字漸至遷就。何以爲之。敢稟。批答出傳敎。
정조 3년
徐有防。以吏曹言啓曰。今日講坐起時。敦寧府主簿趙湛。守令講三冊不通。依例汰去。何如。傳曰。允。
정조 3년
朴祐源。以兵曹言啓曰。新除授參判參議參知。待下批竝卽牌招。以爲推移入直之地。何如。傳曰。已下敎。
정조 3년
又以兵曹言啓曰。卽伏見全羅兵使金海柱。今秋巡操後試射放中不中及軍器執頉啓本。則靈巖等三十九邑軍器。金城笠巖蛟龍三山城所在各邑軍器。俱有如干執頉。故當該典守監色都次知等。從輕重決棍懲勵後。斯速改修之意。嚴飭云矣。其所執頉。雖是些少軍物。常時不卽修改。致有此執頉之擧。試射得中。係是戎務。則各鎭營將。亦不鍊習。以致不中之居多。其在戎政。不可無申飭之道。軍器執頉各邑當該守令及試射不中營將。竝推考警責。何如。傳曰。允。
정조 3년
李在學。以刑曹言啓曰。曹屬典獄署官員等。今秋冬等褒貶。本曹參議。例與該房承旨。同爲磨勘。而參議李得臣。身病猝重。限內不得磨勘以入之意。敢啓。傳曰。知道。
정조 3년
又啓曰。典獄署今秋冬等褒貶。臣與刑曹參議。當爲磨勘。而參議李得臣。以其身病。不爲入來。昨日特敎申飭之下。不得擧行。事甚未安。刑曹參議李得臣。推考警責。仍卽牌招。以爲同爲磨勘之地。何如。傳曰。允。
정조 3년
以刑曹參議李得臣牌不進罷職傳旨。傳于徐有防曰。只推。
정조 3년
李在學。以義禁府言啓曰。咸鏡監司徐浩修狀啓據。刑曹粘目內。慶源前府使崔雲羽。係是朝官。移本府處之事。允下矣。崔雲羽時在任所云。依例發遣府書吏。交代後拿來。何如。傳曰。允。
정조 3년
大司憲李普行疏曰。伏以臣。竊有區區愚戇之悃。欲一仰陳於紸纊之下者。固已久矣。賓對經筵。密邇耿光之日。亦非不多也。輒不得一借燕閒之暇。方寸之地。以請芻蕘之一擇。中心耿結。曾不敢須臾弛也。今殿下不謂臣之卑鄙駑下。無一肖似。而特擧長憲之重任。授之而不疑。臣若逡巡引避。自附於遜讓之美。而不思所以仰承明命。則尤非臣義分之所敢出也。臣於是。不敢以人器之不稱爲辭。而唐突冒膺。謹以平日之所欲言者。略擧其槪而陳之。臣竊惟自古有天下國家者。其治法征謨。固亦多術。然其磊落光明。廣大周遍。如日中天。萬物咸覩。而可以爲後世規則者。蓋亦無幾焉。歷觀前史。自漢唐以下累千百年。凡居帝王之位。行帝王之政者。率皆不能辨別於王伯大小之分。迷惑於公私義利之塗。牢補架漏。以度時日。卒無有奮發大志。卓然以至治自期。而能入於堯舜之域者。其中雖有英傑之主。願治之君。亦且不免於承前襲故。終歸一轍。此乃千古帝王之羞恥。而志士仁人。所以太息痛恨於無窮也。臣於往者書筵侍講之時。嘗以此陳說於殿下之前。而敢請殿下之爲千古帝王。一洗此羞恥也。未審殿下。果有以記憶否乎。惟天惟祖宗。眷佑我邦家。畀殿下以聖人之德。授殿下以聖人之位者。其意豈偶然哉。蓋將以環東土數千里子孫黎民。托之於殿下之一身。欲蒙其至治之澤。而吏堯舜之盛德大業。復見於今日也。殿下其又可因循退托。不自以爲己任乎。且堯舜之事。殿下豈眞以爲至難。而不可企及乎。臣請以殿下之所已躬行者。反復以證之。當堯之時。虞舜。攝工兜苗鯀之黨。內懷不平。煽動䲭張。有危辭天下之慮。而舜旣卽位。首誅四凶。使天下咸服其明。此其所以爲雖也。然後擧元凱詢四岳。分命九官。各任其職。修明唐堯之舊典。以成恭己無爲之治。此又其所以易也。惟我殿下。當代理之日。御極之初。其閱履艱虞。非虞舜之比。而群凶之盤據糾結。十倍於工兜。則於斯時也。宗社之憂。凜乎如一髮矣。殿下深墨嚴廬。不煩色辭。造次之間。一擧廓淸。是殿下旣已行舜之所難。而沛然有裕矣。於其所易者。特其次第事耳。又安用遲疑等待爲哉。臣固愚迷。雖不敢妄度而論。然第念以已往而推方來。亦不能無隱憂於萬一者。當殿下御極之初。處置擧措。動合天則。八域風動。矯首相望。以爲聖主出矣。至治可見。每一敎令之下。田夫野老。相與傾耳而攢手。然而于玆四年。朝廷所以設施注措。而其功效之驗於外者。亦無以大慰斯民之望者。則昔之歡欣聳動者。得不意怠而心沮乎。臣愚死罪。未敢知殿下宏謨遠略。自有所在。不欲汲汲於時月之間而然歟。抑將以內難旣平。四方無虞。而致愼於更張振作之際。姑且徐徐云爾乎。夫難得而易失者幾也。一往而不再者時也。故雖有舜文之智。湯武之勇。沈吟不發。則幾失而時往。不可以有爲矣。此從古聖王之所以兢兢業業。如將失之。惟恐不及者也。伏願殿下。幸勿以臣昔日之言。爲迂闊而無當。益加自礪。奮發大志。卓然以至治自期。而斟量時措之宜。講究緩急之序。以之明立標準。審定規謨。使群工百僚。精白淬礪。同寅協恭。各率厥職。趨事赴功。如虞廷之勵翼。如周官之董正。則三古之治。如之何其不庶幾哉。嗚呼。惟我殿不。學貫千古。識絶百王。其於立心制治之方。臣固知其必不肯爲三代以下之主。而私憂過計。竊不勝眷眷之衷。猶復以云。苟殿下。不以臣言爲不可。而倘加採納。則臣雖愚昧無能。敢不殫心竭慮。恭隨百執事之後。以自效於節目施爲之末乎。惟殿下。勿以其人微而廢其言幸甚。答曰。省疏具悉。所陳當留意。
정조 3년
己亥十二月十四日申時。上御誠正閣。坐直承旨入侍。他承旨追後入侍時。右承旨朴祐源。假注書李錫夏。記事官徐龍輔鄭東浚。以次進伏訖。上曰。他承旨入侍事。分付。可也。出榻敎賤臣承命出來。左承旨徐有防召入進前。祐源曰。日前因司謁請謁。以尙方婢子差備針線之不謹。分付該院。使之囚治。其所謂囚治者。卽指自該院移法曹囚治之事。而今聞拘留該院。又經多日云。移文囚治。有何不可。而不此之爲。莫重淸禁之地。有此無前之擧者。萬萬該然。當該堂上。從重推考。該郞本院請推之外。無他可施之罰。何以爲之乎。上曰。依爲之。郞廳拿處。可也。出擧條上曰。妓女之入宿闕中。前古所未有之事。極爲驚駭矣。仍命書傳敎曰。今聞承宣所奏。該院事。極爲駭然矣。肅肅淸禁。有此褻汚之擧。以此以彼。誤傳與否。本不關焉。公事堂上。大有所失。當該提調遞差。又命書傳敎曰。尙衣院提調。口傳差出。上曰。注書持標信出去。丹鳳門留門。藥房提調及吳道炯出送。而妓女輩逐出。可也。賤臣承命出來分付後。持標信還入。上曰。標信更爲持去。金虎門留門。馳往左右巡廳。摘扞以來。而巡將監軍。若不發巡。以今已夜深。何不發巡之意。嚴飭。可也。賤臣承命出來。馳往摘奸後還奏曰。左廳巡將監軍。已爲發巡。而右廳巡將監軍。不爲發巡。故以下敎內辭意嚴飭矣。上曰。姓名誰也。賤臣曰。巡將金光默。監軍鄭益祚云矣。上曰。何不發巡云耶。賤臣曰。問其緣由。則以爲俄已發巡矣。以夜深苦寒。欲更着毛裘。暫入廳中云矣。上命書李普行疏批。仍命退。諸臣以次退出。
정조 3년
行都承旨李義翊坐。左承旨徐有防坐直。右承旨朴祐源坐。左副承旨李在學坐直。右副承旨李世奭式暇。同副承旨李文源未肅拜。注書二員未差。假注書李錫夏仕直徐鼎修病。事變假注書安筞。
정조 3년
傳于李義翊曰。吏兵房承旨入侍。
정조 3년
李義翊啓曰。同副承旨李文源。自鄕上來云。卽爲牌招。何如。傳曰。允。
정조 3년
承旨前望單子入之。金蓍耉落點。
정조 3년
李義翊啓曰。新除授同副承旨金蓍耉。卽爲牌招。何如。傳曰。允。
정조 3년
兵曹口傳政事。副司果權以綱李濟萬李鼎運嚴思晩。
정조 3년
以修撰李敬一牌不進罷職傳旨。傳于徐有防曰。只推。
정조 3년
以來十六日儒生殿講取稟。傳于李在學曰。停。
정조 3년
傳于李在學曰。推考房承旨入侍。
정조 3년
承旨前望單子入之。姜潤落點。
정조 3년
承旨前望單子入之。李東泰落點。
정조 3년
李義翊。以禮曹言啓曰。今此本曹所屬官員等褒貶時。莊陵參奉尹寅喆。通禮院兼引儀尹之衡。與參判臣李在簡。有應避之嫌。不得同議磨勘。別啓本以入之意。敢啓。傳曰。知道。
정조 3년
朴祐源。以中樞府郞廳。以判府事意啓曰。今秋冬等褒貶。當爲等第。而領府事臣金尙喆有身病。限內不得磨勘之意。敢啓。傳曰。知道。
정조 3년
李義翊。以戶曹言啓曰。今秋冬等所屬各司褒貶啓本中。濟用監主簿金尙廷。與判書臣金華鎭。爲同姓三寸叔相避。故參判臣李鎭衡。參議臣鄭述祚。同爲磨勘。北部奉事李齊淵。與參判臣李鎭衡。爲同姓三寸姪相避。故判書臣金華鎭。參議臣鄭述祚。同爲磨勘以入之意。敢啓。傳曰。知道。
정조 3년
朴祐源。以軍器寺官員。以都提調意啓曰。本司官員褒貶。自戊戌秋冬等。至己亥春夏等。因都提調提調有故。不得磨勘矣。今番殿最時。當爲一體追行等第。而其時官員。已多遞去。不得磨勘之意。敢啓。傳曰。知道。
정조 3년
李義翊。以漢城府言啓曰。本府郞廳及五部官員等。今己亥年春夏等褒貶。因堂上有故。限內不得磨勘之意。曾已頉啓矣。其時官員。已多遷轉。無可考績。依近例今春夏等褒貶。竝與戶曹所磨勘五部官員褒貶。一體蕩滌之意。分付戶曹。何如。傳曰。允。
정조 3년
朴祐源。以訓鍊都監從事官。以都提調意啓曰。今己亥秋冬等褒貶。磨勘以入之意。敢啓。傳曰。知道。
정조 3년
又以御營廳言啓曰。本廳從事官及諸將校。今己亥年秋冬等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。
정조 3년
李義翊。以忠勳府言啓曰。今己亥年秋冬等褒貶。當爲磨勘。而本府有司堂上不備。限內不得爲之之意。敢啓。傳曰。知道。
정조 3년
徐有防啓曰。非其禮而招。古人不應。況山野之士乎。至於經筵官。體貌自別。啓下之後。不可無敦召之擧。故自前必以官經邇刊後啓下者。事例斑斑。以今之事觀之。可謂先經筵後抄選也。彼經筵官。能膺違式之招乎。然予聞見所及之外。或有如今日拔例之事乎。亟問于銓曹以啓事。命下矣。問于吏曹則以爲。經筵官直啓下。元無可據之例。只憑大臣擧條及言送而擧行云矣。敢啓。傳曰。知道。
정조 3년
己亥十二月十五日午時。上御誠正閣。吏兵房承旨。持褒貶啓本入侍時。行都承旨李義翊。右承旨朴祐源。假注書李錫夏。記事官徐龍輔鄭東浚。以次進伏訖。上曰。他承旨入侍。出榻敎賤臣承命出來。左承旨徐有防。右副承旨李在學。召入進前。上命分讀啓本。義翊有防。分讀京畿咸鏡黃海洪忠江原道濟州牧啓本。祐源在學。分讀開城府江華府平安兵營咸鏡南北兵營全羅左水營洪忠兵水營黃海兵水營統營慶尙右兵營啓本。竝踏下。上曰。誤踏啓字中官推考。出榻敎義翊曰。卽伏見江原監司具㢞今秋冬等褒貶啓本。則高城郡守李復永。以杖或傷濫爲目。則宜置中考。而置諸上考。致勤點下。濟州牧使金永綬。三邑褒貶中。守令無一人居下。殊無嚴明殿最之意。竝推考警責。何如。上曰。依爲之。出擧條祐源曰。卽伏見今秋冬等褒貶啓本。則洪忠兵使申大謙。水使柳鎭說。黃海水使李邦五。北兵使李明運。邊將無一人居中居下。統制使徐有大。邊將無一人居下。殊無嚴明殿最之意。竝推考警責。何如。上曰。依爲之。出擧條上曰。同副入來乎。有防曰。姑不入來。而與臣有娚妹應避之嫌矣。上命書傳敎曰。聞有親嫌云。同副承旨李文源許遞。前望單子入之。仍命退。諸臣以次退出。
정조 3년
己亥十二月十五日西時。上御誠正閣。推考房承旨入侍時。左承旨徐有防。假注書李錫夏。記事官徐龍輔鄭東浚。以次進伏訖。上曰。同副何在云乎。有防曰。忠州地在外云矣。上命書傳敎曰。在外承旨許遞。前望單子入之。賤臣承命持入。上落點姜潤。上曰。注書出去。新除承旨。在外與否。知入。可也。賤臣承命出來。良久還奏曰。問于吏曹而不知。故方招問軍職廳下隷。而其間恐似遲滯。故先爲入來矣。上命退。諸臣以次退出。
정조 3년
行都承旨李義翊坐。左承旨徐有防坐。右承旨朴祐源坐直。左副承旨李在學坐。右副承旨李世奭坐。同副承旨金尙集坐直。注書二員未差。假注書李錫夏仕徐鼎修仕直。事變假注書安筞仕。
정조 3년
傳于李義翊曰。承旨房仍。
정조 3년
傳于金尙集曰。軍士房承旨入侍。
정조 3년
徐有防。以弘文館言啓曰。校理黃昇源自鄕上來云。卽爲牌招察任。何如。傳曰。允。
정조 3년
以校理黃昇源牌不進罷職傳旨。傳于徐有防曰。只推。
정조 3년
徐有防。以禮曹言啓曰。來正月初二日社稷祈穀祭親行時。省牲省器之節。依例以親臨磨鍊擧行乎。敢稟。傳曰。當躬行矣。
정조 3년
金尙集。以承文院官員。以都提調意啓曰。院寫字官實訓長鄭志胤有頉代。預差訓長李宗賓。依例陞實。預差訓長之代。以吳載述差定。前銜朴希聖趙宗澤李垣朴道洽白潤昌彭履大陞實代。隷習朴履信方處柔劉㝡基彭敬大劉運行朴致成。依例陞補。付軍職冠帶常仕。學生李梅洪鳳麟李春榮朴宗喆李模崔昌玉李道瑜李善養金完福李道憲朴俊甲李龍得崔宗鎭崔寬鎭閔聖澈。筆才頗有成就之望。屬于本院隷習。使之鍊業。何如。傳曰。允。
정조 3년
李義翊。以宗簿寺官員。以提調意啓曰。國朝御牒八高祖圖。璿源譜略王妃世譜中草。旣已釐正矣。御覽還下後。譜略則當爲付板入刊。國朝御牒八高祖圖。王妃世譜。亦爲正書矣。御覽日字。令日官推擇。則今月十七日爲吉云。以此日封進。而取考謄錄。則本寺堂上郞廳校正官。具儀仗鼓吹。竝陪進于仁政殿。與承旨請承傳色捧入矣。依此擧行之意。敢啓。傳曰。知道。
정조 3년
朴祐源。以禁衛營言啓曰。本營哨官姜壽仁。巡邏等節。多有不勤擧行之事。決棍汰去之意。敢啓。傳曰。知道。
정조 3년
李在學。以義禁府言啓曰。慶尙監司洪樂彬啓本據刑曹粘目內。召村前察訪任薳卞光瑀李鴻祥等。移本府處之事。允下矣。任薳李鴻祥等。今方待命。卽爲拿囚。而卞光瑀旣已身故云。勿論。何如。傳曰。允。
정조 3년
左參贊黃景源箚曰。伏見殿下獎故忠臣忠烈公羅德憲等。特賜嘉諡。又追念甘盤舊學。訪文淸公南有容所著文集。命藝閣而印行之。錄其孫獜耇爲郞。甚盛德也。然往者因經筵官宋德相言。令廟堂選淸白吏。會九卿籌司諸臣。各薦人材。命諸道啓聞。孝子烈女之顯名者。旌其門閭。而成命已踰夏秋將經歲無所施爲。此雖由於廟堂多故。而諸道亦皆未遑。至今因循不得擧行。與近日勸奬忠臣追念舊學。不同焉。臣竊惜之。夫擧廉潔以厲風俗。進賢能以圖政事。旌孝子烈女之行。以隆敎化。此非特德相之言也。古之人君治國家。無不行之誠。所謂考諸三王而不謬也。烏可已乎。臣伏聞孝宗大王。褒廉吏官其子孫。下敎曰。雖無才之人。若淸白則擢用之。以導一世。凡有行有學有能者。靡不顯拔而用之。下敎曰。稽古之人。召將用之。不可拘於常規也。故踐位十年之間。弓旌遍于巖穴。以至於孝子烈女。竝命擧棹楔之典。何其盛也。今殿下嗣守遺緖。欲將繼孝宗之志。述孝宗之事。而夙夜不敢少懈。德音一布。自卿士至于庶人。無不竦動。而孰知今年將終。尙不得行歟。夫上有文武之政。而下能奉行之。豈不嘅哉。臣以爲。宜令廟堂。擧廉吏。遇次對。日集九卿籌司諸臣於賓廳。各薦人林在外者。發遣郞官受其薦。然後大臣抄其中可登庸者。啓下該曹。飭諸道。搜揚孝烈之未旌表者。庶有合於三代之政也。取進止。答曰。省箚具悉。淸白吏事。亟令廟堂覆奏。孝烈事。該道抄啓。已多旌復者。而特以未出朝紙。卿未及聞之歟。
정조 3년
副摠管魚錫定疏曰。伏以。臣頃者急於爲先臣嗚冤。淸禁擊鼓矣。金吾納供矣。子而卞暴其父之冤。臣而控訢吾君之前。此誠天理人情之不容自已者。而僭瀆之罪。萬殞猶輕。惶隕縮伏。恭俟鈇鉞。特蒙仁覆之天。俯察危衷。不降譴何。聖恩弘大。天地莫量。破腦刳心。豈足爲謝。且伏讀判付下者。以至引先大王之敎曰。有云云。則到今有何更事嗚冤之擧爲敎。繼以哀憐矜察之意。藹然溢於十行之間。自此先臣之情志白矣。先臣之痛冤釋矣。先臣長逝之魂。其應感泣於九泉。而在賤臣區區情理。粗伸人子職分。早晩一死之後。可以歸見先臣矣。先臣與賤臣。雖有生死幽明之別。而其均被再造之恩。豈有間於地下人間。有若枯卉老木。顚仆於氷崖雪谷之間。而幸賴天地解而雷雨作。生氣潛然復萌。有以竝列於庶類生成之中矣。雖使闔門薤粉。何足以仰報萬一。惟是逞私讎之敎。臣誠不勝訝惑焉。是豈日月之明。猶有所遺照而然歟。竊聞先臣在時。自徐德修被禍之後。其所相念。無異親戚。凡於吉凶婚喪。每輒加等存恤。逮于臣身。與仁修三父子。皆作同僚。以至于今日。無毫髮相失。則有寧之於臣家。初無私讎之可言者矣。嗚呼。有寧唱之於前。得孚和之於後。其所誣辱先臣。前後一串貫來在臣情事。若受鋒刃。固不須言。而雖使他人傍觀。彼有寧之氣使。亦不覺渾身俱靑。仄聞有寧。又投一疏。見阻喉院。而臣雖未見其全本。得聞一二句語。則至以一國之共憤。百世之大義等語。肆然說去。復襲前套。徒知誣辱臣家之爲快。不知渠言之悖理。事雖關於先臣。亦何足多卞。而假使如有寧之言。果是一國之共憤。百世之大義。則自辛壬至于今。殆近六十年前後。滿廷諸臣。其言論風采。不啻百倍於有寧。而曾無一人以此言攻斥臣家。而何爲獨發於有寧之疏也。若此話頭。如非無心肝之人。直是悖妄而已。況又聖明在上。安有不燭破之理哉。繼又拈出私讎一段。而公然揷入國讎二字。空中簸弄。打成一箇義理。陰驅臣家於私讎國讎之中。而其句讀之改換頭面。比前雖似刪略。語意之包含凶險。殆有甚焉矣。若其不爲私讎之節。不惟臣自知之。有寧亦已知矣。而雖若分疏私讎之敎。實欲傅會國讎之目。旋又藉此國讎之論。隱然處於私讎之歸。嘻嘻。人心之叵測。一何至此也。嗚呼。有寧前疏之中。僞勳以上。皆是類聚許多凶言悖謀。白地加誣於先臣一身。驟看其言。則不惟賤臣。孰不爲之駭怖。而徐究其意。則都是刼辱而已。搆捏而已。此眞易所謂載鬼一車之說。渠亦自慮其言之無根無脊。而終歸於刼辱搆捏之科。末以筵敎一款。把作一左券。以實刼辱之言。且掩搆捏之跡。必欲疑惑天聽而箝制臣口。其爲設計。誠巧且險矣。賤臣以親承先大王下敎者。仰瀆於宸嚴之下矣。天鑑孔昭。下燭無餘。則其計莫售。其言落空。渠當自悔前言之誣妄。內懷慙恧之不暇。而一疏二疏。猶不知止者。直以賤臣庸疎朴訥。杜門深處。孤立無朋。墻壁無依之故。視賤如草芥。誣衊人親。至此之極。顧臣今日情地。腐心痛骨之外。惟願速死而無知也。目今朝著鼎新。群彦彙征。臣於其間。特不過江湖之一鳧雁耳。其去其來。何足爲多少有無也。以臣之不肖無狀。辱及於旣骨之親。臣若全昧義分。猶有彯纓結綬之意。則臣之一身廉隅。固不足道。而其如爲淸朝之羞何哉。自分畢命丘壑。永爲聖世逋氓。日昨摠管新命。忽下蓬蓽之中。倘非我天地父母。豈有收錄於今日。且驚且感。罔知攸云。而顧此匹夫之義。終難變改。瞻望雲闕。趨謝無路。來伏郊坰。猥上一疏。伏增惶恐。死罪死罪。惟是追先王罔極之恩。欲報之於殿下者。耿耿一念。皦如白日。今焉此生已矣。臨疏嗚咽。哀淚沾襟。伏乞聖慈。俯垂矜察。昭洗九地之冤。以杜讒人之口。亟遞賤臣職名。仍許退還田里。以遂徵願。以安賤分。以卒終始生死肉骨之恩。千萬幸甚。答曰。省疏具悉。本事更不須說。而予則以爲。咸原受符日所懷。辭勳時一箚。雖使卿十疏申暴。無以加此。嗚呼。先王之敎。槪有所俯燭於斯也。
정조 3년
己亥十二月十六日。兼春秋朴行淳。義禁府啓目。宣陵前參奉兪漢寬。特敎更査之下。復事漫漶。刑推得情。何如。啓。傳曰。以兩囚供觀之。孰是理直。孰是理屈。其時辭直之義。豈非相反之甚者乎。姑從寬厚之政。時囚罪人金相丁兪漢寬。竝以此罪狀。除刑推議處爲良如敎。
정조 3년
己亥十二月十六日午時。上御誠正閣。禮房承旨入侍時。左承旨徐有防。假注書徐鼎修。記事官金健修鄭東浚。以次進伏訖。上命有防書傳敎曰。不爲仕進承旨許遞。前望單子入之。上曰。承旨前望單子。注書持入。賤臣承命持入。命書傳敎曰。新除授承旨待下批牌招察任。又命書傳敎曰。明日致祭承旨。禮房承旨進去。命退。諸臣以次退出。
정조 3년
己亥十二月十六日酉時。上御誠正閣。軍士房承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上命祐源書禁府啓目判付訖。命書傳敎曰。徐有寧父子之與魚錫定。前此三處作僚。到今忽作讎嫌者。其意不難知也。可謂郞當乖剌。而督令錫定周旋於一府。則旣非調劑。徒近迫隘。副摠管魚錫定。今姑許遞。命書傳敎曰。重臣箚批。已有提敎。而因儒賢筵達。孝烈抄啓事。命下之後。諸道果已登聞乎。問于該曹以啓。又命書傳敎曰。孝烈忠義。棹楔給復之者。所以樹風聲而聳勸一世也。特因謬例。元無頒示朝紙之事。重臣尙有不知。民何以知所觀感也。此後旌閭贈職給復等事。自各該房捧承傳傳旨後。因令謄布朝紙事。政院知悉。着意擧行。以此載之故事。命退。諸臣以次退出。
정조 3년
行都承旨李義翊坐。左承旨徐有防坐直。右承旨朴祐源坐直。左副承旨李在學坐。右副承旨李世奭坐。同副承旨金尙集坐。注書二員未差。假注書李錫夏仕徐鼎修仕直。事變假注書安筞仕。
정조 3년
李在學。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 3년
有政。吏批。判書李重祜進。參判鄭民始病。參議金夏材病。右副承旨李世奭進。以嚴思晩爲修撰。趙英鎭爲禮曹參議。權任衡爲假引儀。李儀鳳爲順懷墓守衛官。沈景文爲愍懷墓守衛官。高萬說康瑗爲昭顯墓守衛官。蔡濟恭爲宗簿提調。趙尙鎭爲宗簿正。兼司僕金萬彩今加嘉義。中日試射時柳葉箭邊五中加資事承傳。
정조 3년
兵批。兼判書具允鈺進。參判趙時俊病。參議李養鼎入直進。參知金勉柱受由在外。同副承旨金尙集進。啓曰。訓鍊正今當差出。而擬望之人乏少。外任竝擬。何如。傳曰。允。以鄭昌聖爲副摠管。吳載光爲訓鍊正。李光燮爲訓鍊副正。同知尹弼成。僉知鄭東勳李益魯徐德世。副護軍宋載岳趙尙鎭。副司直南玄老李文源姜潤金蓍耇李東泰單付。
정조 3년
李義翊啓曰。宗簿提調蔡濟恭依下敎來待矣。傳曰。入侍。
정조 3년
李義翊。以弘文館言啓曰。校理黃昇源。修撰李敬一。旣有只推之命。竝卽牌招察任。何如。傳曰。允。
정조 3년
朴祐源。以兵曹言啓曰。本曹正郞柳誼。身病猝重。呈狀乞遞。宿衛重地。不可久曠。今姑改差。何如。傳曰。軍色郞廳久任之意。旣有前後飭敎。則豈可圖遞乎。此草記勿施。該郞廳令該府處之。
정조 3년
又以兵曹言啓曰。來正月初一日大駕詣社稷。初二日祈穀祭親行時。以何營軍兵隨駕。何營軍兵留陣。而禁軍。馬步軍幾番幾哨磨鍊乎。敢稟。傳曰。雖以爲民祈豐之意。有此經宿動駕之擧。而適値元朝。不可無軫念之道。然軍亦民也。不可以軍之勞。忽民之事。動駕之命。良以此也。隨駕軍兵。則東營西營南營北營廣智營集春營禁御外營及銅龍門入直步軍。各留五名。一竝除出。馬兵騎士。亦只以外營入直。全數除出。爲先後廂。訓將只率入直標下軍都領。雖不充元數。勿拘挾輦軍。則弘化金虎門入直軍中。各九十名除出擧行。各營留營留陣。一竝置之。禁軍則只入直一番隨駕。餘勿留營。斥候伏兵。亦爲除之。
정조 3년
持平尹行元疏曰。伏以。臣待罪見職。亦已有日矣。猥以至危之情。仰煩蓋高之聽。而見阻喉院。終未上徹。私心窮蹙。無路一伸。天牌屢降。日事違逋。杜門縮伏。唯鈇鉞是竢。第伏念。臣自有人言之及於先祖。心骨尙顫。夢魂猶驚。殆非爲人子孫者。一日所可忍。而只緣臣頑迷不孝。未能卽地溘然。滅死而無知。則俯仰跼蹐。此何人哉。若其本事。已悉於臣之從兄前持平臣行修之疏。聖批昭晣。由賜照燭。字字恩言。丁寧諄複。臣手擎首頓。闔門攢祝。自不覺淸血之交抆。若使臣祖有知於九原。亦必感泣於冥冥矣。臣無容更事架疊。以犯瀆擾之誅。而顧以所遭罔極。自處有義。何可以日月之稍久。官職之宿趼。抗顔周行。與同平人。唯當沒齒田里。歌詠聖澤而已。伏惟天地父母。俯賜鑑憐。亟命鐫刊。俾靖私義。以安微分焉。臣於此際。得接鄕信。則臣之七耋老父。守制墓側。而近因寒威之嚴。添得感冒之症。素患風痰。乘時發作。食飮全廢。轉側須人。窮廬哀疚之中。醫藥將護。不能以時。老人氣息。日就澌綴。臣聞此報。方寸煎灼。精爽飛越。按住不得。情急歸視。拜章徑發。伏乞聖慈。諒臣懇迫之私。治臣擅行之罪。以肅朝綱。以便救護。千萬幸甚。踏啓字。
정조 3년
己亥十二月十七日巳時。上御誠正閣。軍士房承旨入侍時。右承旨朴祐源。假注書徐鼎修。記事官金健修鄭東浚。以次進伏訖。上曰。政官誰爲入來乎。祐源曰。判書入來矣。上曰。都承旨入侍。行都承旨鄭民始進伏。上命書傳敎曰。譜略世系。大王則稱大王。王后則稱妃。而今此惠慶宮爵號載錄條。雖不稱妃。宜乎一番經稟。而不此之爲。自下以配字書之於爵號上。已是不審之大者。至又景慕宮內外孫子女。多有遺漏者。縣主所生之母。但稱某氏。不書爵名。皆是疎率處。其在重事體之道。董事之臣。不可無罪。一提調則初不解務。勿論宗簿寺當該提調罷職。都廳郞廳汰去。今日政竝令擇差。有下敎事。新除授堂郞。待下批先入侍後謝恩。上曰。宗簿寺堂郞望。催促擬入。上曰。訓鍊副正望勿施。更擬以入。出榻敎命民始等讀奏公事訖。命退。諸臣以次退出。
정조 3년
己亥十二月十七日未時。上御誠正閣。宗簿提調入侍。諸承旨持公事同爲入侍時。宗簿提調蔡濟恭。行都承旨李義翊。右承旨朴祐源。左副承旨李在學。右副承旨李世奭。同副承旨金尙集。假注書李錫夏。記事官金健修鄭東浚。以次進伏訖。上曰。二提調旣已入侍。一提調出去延諡。禮房承旨卽速致祭後入來事。分付。可也。賤臣承命出來。分付後還入。上謂濟恭曰。縣主母有爵號。卿問而知之乎。濟恭曰。未及知之矣。上曰。御容卷當書下。依書下改之。可也。上曰。景慕宮惠慶宮兩位。世系卷中。別丈書之。則當入於予下。事甚如何。有何從好書之之道乎。濟恭曰。在於斷自宸衷矣。上曰。別爲景慕宮一編則少可爲區別之道乎。濟恭曰。好矣。然則別編一篇。當爲之矣。上曰。惠慶宮位號以配字書之。則有若私家。書以妃字可乎。不書某字可乎。濟恭曰。妃字則少異。不書某字。似無妨矣。上曰。唯。上曰。外孫中有遺漏者。釐正。可也。濟恭曰。縣主所生爵號。當書之乎。上曰。一竝書之。可也。上曰。龍亭使之待令於閤外。而宗簿正異於館職。勿爲撕捱。卽爲入來事。分付。可也。賤臣承命出來。分付後還入。上命濟恭先退。義翊等分讀兩司推緘。竝踏下。上曰。如有功議者。以各減一等。書判付。可也。世奭讀嶺伯狀。尙集讀倭舡去來狀。竝踏下。上命退。諸臣以次退出。
정조 3년
行都承旨鄭民始未肅拜。左承旨李亨逵坐。右承旨徐有防坐直。左副承旨李在學坐。右副承旨李世奭坐直。同副承旨金尙集式暇。注書二員未差。假注書李錫夏仕徐鼎修仕直。事變假注書安筞仕。
정조 3년
徐有防啓曰。武臣祿試射單子。每於當日內。修正入啓。而昨日三更後。始爲來呈。以致翌朝入啓之境。稽緩之失。不可無警。當該試官。推考。何如。傳曰。近日武臣堂上朔試射試官輩閉眼。任使擧子等用奸之故。曾欲申飭矣。至於昨日則極爲精覈。若其試記之晩始修入。似此短晷。固非異事。勿推。以示嘉尙之意。
정조 3년
傳于李在學曰。禮房承旨入侍。
정조 3년
李世奭啓曰。宗簿提調蔡濟恭有稟達事。來詣請對矣。傳曰。入侍。
정조 3년
承旨前望單子入之。李亨逵落點。
정조 3년
備忘記。因左參贊黃景源箚子。使之査問。則尙有未到之道云。事甚慢忽。儒賢筵奏。今幾帀歲。則曰有曰無之間。尙無皁白者。果何意義。該道前後監司。一倂從重推考。使之歲前。孝烈有無形止。斯速登聞事。分付。
정조 3년
承旨前望單子入之。鄭民始落點。
정조 3년
徐有防。以武臣堂上祿試射所差備官。以試官意啓曰。今日試射時。禁衛營千摠折衝李彦忠。忠巡將折衝朴思彦。折衝崔尙祜金億壽金弘鎭等。未滿四矢。嘉善李東彪無分。竝依承傳罷職。何如。傳曰。允。
정조 3년
大提學徐命膺疏曰。伏以。臣於文衡。以情勢則鐵壁之不可進步矣。以朽鈍則禿筆之不可備用矣。寧有一半分復廁之望。而頃以先祖誌狀之遷就。特敎截嚴。責之以臣分。諭之以所重。臣於此。戰恐隕越。不暇他顧。遂敢黽勉祗肅。以誌狀校印。爲瓜熟之期。卽其職名之不一陳章。課製之不一違牌者。誠以爲去就之大閑旣定。則細目出入。不在論也。然中心慙怍。如梗在喉。乃者大司諫林得浩之疏。實爲臣他山之石矣。夫以官師相規爲名。則無論其言之當否。臣固受以爲過。伏況聖上臨以大明。洞辨主管之異界。昭示論責之殊科。雖使臣。自爲之謀。何以加此。天地於臣。父母於臣。卽是章奏間例語。而喩臣今日。益覺親切。伏地感結。有淚無從。雖疏末驀說之兩臣。乃蒙譴罷。滿紙臚列之主文。獨免憲章。臣情愈蹙。若囗自容。顧今凡例跋文。業已撰進。誌狀印役。亦且垂成。雖微人言。惟當決遞之不暇。而諫疏聲罪。又復如此。藉令臣不知人間有羞恥事。豈有一刻羈縻之理哉。玆陳短章。惟上天終是生成之恩。是祈是祝。伏乞聖明。俯賜矜諒。亟命重勘臣罪。仍拔臣名於文衡之望。以重臺論。以靖私義。千萬幸甚。答曰。省疏具悉。卿其勿辭行公。
정조 3년
副校理沈煥之疏曰。伏以。從古聖王之御世。必有同德之臣。爲之贊治。而抑其爲治之術。亦不過乎講明道學。以壹天下之志耳。今我殿下。以天縱之聖。典日新之學。而所以求治。則蓋嘗始於明大義而正世道。是誠。一國萬事之綱。而亦粵有一个臣。爲之左右。於是乎禮招林下宿德之賢。置諸經筵之上。討論經傳。刮劘治法。惟彼宿德之賢。亦有所恃而進。資其啓沃之術。蔚有治平之想。玆豈非我東邦一治之大機會耶。噫。自夫曩日藎臣懸車。宿德還山。莫之復致。而朝象有渙散之憂。世道無底定之策。不曾意以我殿下懋實學壹民志之至意。遽又止於善始而靡終。以致有識之竊相慨歎也。若夫今日善後之圖。莫急於側席盡誠。畢致在野之諸賢。論學語治。亟彰太平之有像。而臣於日前。伏見掌銓之臣。以前監役臣宋煥箕。假監役臣韓啓增。竝付經筵官以啓者。臣於是。竊有所訝惑。旋又伏見喉院因聖敎所下。以舊例有無。問于銓臣。而其所覆奏者。則果無考據之例。而乃爲創行之事耳。臣愚以爲。銓臣此擧。所失非細也。恭惟國家特置抄選之法。以待山野學問之士。其法嚴且重矣。夫重其法者。士所以重也。其法不重。則士無所爲重也。竊嘗伏聞抄選之舊典。必須大臣博採士林之公議。得其人薦于朝。別置抄選之列。然後銓部乃以或擬諮議。或通臺閣。然後乃復抄置經筵之列。謂以經筵之官。任以啓沃之責。而自上爰有旌招之擧。是以薦之有序。致之有方。而彼學問之士。亦自重其道。進身有義。今則不然。大臣雖以經筵之任薦其人。銓部則不以抄選之法官其人。然則國家招賢之禮。何所由而行也。山野自重之士。亦何所據而進也。此誠如聖敎中所諭者矣。臣謂日前所付經筵官望。亟令該曹竝姑勿施。更俟其議準舊例。以盡聖朝待士之方。仍爲賢士進身之階。而當該銓官。從重推考。可也。亦伏願殿下益篤招徠之誠。俾有彙征之美。千萬幸甚。省疏具悉。大臣送言。出於重山林之意。銓曹付銜。亦出於重大臣之意也。
정조 3년
己亥十二月十八日午時。上御誠正閣。禮房承旨入侍時。左承旨徐有防。假注書徐鼎修。記事官金健修鄭東浚。以次進伏訖。上命有防讀奏公事訖。命書傳敎曰。右承旨聞有實恙云。許遞。前望單子入之。上曰。新除授承旨待下批牌招察任。出榻敎命書傳敎曰。政官待明朝牌招開政。又命書傳敎曰。都目念後卽爲擧行。上曰。宗簿提調入來乎。有防曰。俄纔入來矣。命退。諸臣以次退出。
정조 3년
己亥十二月十八日申時。上御誠正閣。宗簿提調入侍時。宗簿提調蔡濟恭。右副承旨李世奭。假注書徐鼎修。記事官金健修鄭東浚。以次進伏訖。濟恭曰。譜牒中釐正處。依昨日書下傳敎書之。而配字終涉不安。伏未知何以書之乎。上曰。卿之所見。何如。濟恭曰。臣亦爛商。而終未得十分恰當底道矣。上曰。丁丑以前仁元王后時。無可考之前例乎。濟恭曰。此無前例之可考矣。上曰。然則爵號載錄條上。空其位而姑不書塡。無妨耶。濟恭曰。如此則好矣。濟恭曰。先朝影幀十二本。皆爲載錄乎。上曰。初則只錄眞殿本矣。見光廟眞本。皆爲載錄。故潛邸時本。亦爲書之矣。濟恭曰。曾有下敎。譜略使於二十日前進上。而今則多有釐改處。工役自不免遲滯矣。上曰。歲前則可以了當乎。濟恭曰。然矣。濟恭曰。本寺譜略之役。時日爲急。而正趙尙鎭。謂以情勢惶蹙。昨日飭敎之下。雖不得不出肅。而至於都廳之任。不欲承當。暫時仕進。因爲引入。莫重工役。監董無人。變通與申飭之間。其勢不得不陳稟。故敢此仰達矣。上曰。不但館職已遞。昨已申飭。今則不過該寺之一郞官。另加嚴飭。使之監董。可也。出擧條命退。諸臣以次退出。
정조 3년
行都承旨鄭民始坐。左承旨李亨逵坐直。右承旨徐有防坐。左副承旨李在學坐。右副承旨李世奭坐。同副承旨金尙集坐直。注書二員未差。假注書李錫夏仕徐鼎修仕直。事變假注書安筞仕。
정조 3년
傳于李亨逵曰。禮房承旨入侍。
정조 3년
李在學啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
徐有防啓曰。今十二月二十五日。都目政事爲之之意。敢啓。傳曰。知道。
정조 3년
傳于李亨逵曰。大政隔日。銓堂不可不備。有闕之代。今日政。以在京無故人差出。
정조 3년
徐有防啓曰。重臣箚批。已有提敎。而因儒賢筵達。孝烈抄啓事。命下之後。諸道果已登聞乎。問于該曹以啓事。命下矣。問于該曹。則以爲。全羅道江原道江華府三處抄啓。姑未上來。其餘諸道。竝已來到云矣。敢啓。傳曰。知道。
정조 3년
以吏曹參議金夏材牌不進罷職傳旨。傳于徐有防曰。只推。與判書更爲牌招開政。
정조 3년
濟州防禦使金永綬狀啓。箋文方物進上及節果進上愆期事。惶恐待罪事。傳于徐有防曰。勿待罪事。回諭。
정조 3년
傳于李在學曰。觀此濟州牧使狀啓。漂人名數。至於此多。不可以每年例事。等閒看過。另飭各鎭堡。漂流與渰沒間形止。星火探問狀聞事。自備局卽爲分付全羅監司及該牧使處。各司進排物種之蕩減。旣有先朝兩年之例云。何必回啓。俾勿改封。仍令蕩減事。一體分付。
정조 3년
金尙集啓曰。吏曹判書李重祜。參議金夏材再牌不進推考傳旨。今方捧入。而開政命下之後。連違召命。不卽擧行。事甚未安。判書所當更請牌招。而係是一日三牌。何以爲之。敢稟。傳曰。參議只推。與判書卽爲牌招開政。
정조 3년
又啓曰。吏曹判書李重祜。參議金夏材三牌不進推考傳旨及罷職傳旨。今方捧入。而開政命下之後。連事違召。不卽擧行。其在事體。極涉未安。判書所當更請。而係是四牌。何以爲之。敢稟。
정조 3년
以吏曹參議金夏材。三牌不進罷職傳旨。傳于金尙集曰。只推。與判書更爲牌招。
정조 3년
傳于李亨逵曰。都承旨批下。卽爲牌招。
정조 3년
有政。吏批。行判書李重祜進。參判未差。參議金夏材進。左承旨李亨逵進。啓曰。本曹郞官今當差出。而前望無故之人。只有二人。以二望擬入之意。敢啓。傳曰。知道。以李義翊爲吏曹參判。李穦爲持平。金宇鎭爲吏曹佐郞。韓啓增爲繕工監役。
정조 3년
兵批。兼判書具允鈺病。參判趙時俊病。參議李養鼎入直進。參知金勉柱受由在外。同副承旨金尙集進。副司直李義翊朴祐源尹行元單付。
정조 3년
傳于李世奭曰。滯囚可悶。禁府時囚捧供者議處者。皆令今日內開坐擧行照律。則以草記擧行。待下批卽爲放送。
정조 3년
傳于金尙集曰。禁府開坐。次堂擧行。
정조 3년
傳于徐有防曰。觀此北伯狀聞。守宰遞任。何等重事。而本府邊門也。又値開市時。則會寧倅去月二十日遭喪。而今始登聞者。萬萬稽忽。該監司爲先緘辭。從重推考。委折使之據實答通事。使該曹嚴飭行會。
정조 3년
金尙集。以義禁府言啓曰。保放罪人金相丁。依例還囚後議處之意。敢啓。傳曰。知道。
정조 3년
左議政洪樂純箚曰。伏以。臣素性愚鈍。國朝典故。銓曹政列。矇然未解。初筵所奏者。亶出於爲國家進儒者。以賁太手美事。而及其筵退之後。問諸政吏以格例。則答以爲。始筮初仕者。皆可啓下。臣意謂其然曰。待銓長之出。其中未及初仕者。可以付職而按例行之。此後則乃銓長之責。故臣不復言此事於銓曹矣。今銓曹以臣此言爲主。不由臺閣。徑付講官。以此之故。堂疏至請重推。此非銓曹之失。卽臣之失也。若使臣博考其階級先後。進用次序而詳說之。則銓曹豈有此失也。臣信心信口。處事疎繆。雖有薦士之誠。反昧用人之方。咎實由己。責反歸人。是豈私心之所可安哉。官方政例。不過粗淺易知之事。臣之糊塗如此。瘡疣立見。其大於此者。尤可知也。三事之任。決非所堪。隨事必致憤誤。憂愧不但伴食而已。伏乞聖慈。特賜處分。以安微分。以幸國事焉。取進止。答曰。省箚具悉卿懇。卿之初筵所奏。意在薦士。至若政格得失則有司存。於卿有何爲嫌之端。籍令堂疏有攙及之言。以卿休休坦坦之量。不但物來順應。亦當付之勤攻之義。無些子自引者。況疏辭專攻銓曹之無餘蘊乎。卿其安心。勿復控辭。卽起視事焉。仍傳曰。此批答遣史官傳諭。
정조 3년
行都承旨鄭民始疏曰。伏以。臣伏奉除命。以臣爲承政院都承旨者。謹當竭蹶趨承。叨謝洪恩。而伏聞昨日玉堂之疏。盛陳經筵經先付職之失。仍請銓官之重推云。臣亦伊日參政之人也。格例不審於臨注。論斥旣嚴於司直。臣何敢以職名之遞改。而晏然自恕。掦揚冒進乎。召牌之下。末由趨膺。玆敢略入文字。仰瀆崇嚴。伏乞聖明。亟削臣職。仍治臣罪。以謝人言。以肅朝綱。千萬幸甚。答曰。省疏具悉。所辭過矣。卽爲仕進。
정조 3년
吏曹判書李重祜。參議金夏材疏曰。伏以。臣等卽伏見副校理沈煥之疏本。以經筵官啓下事。有當該銓官重推之請。誠不勝瞿然悚恧之至。夫抄選之法。何等嚴重。而徒憑啓下之擧條。未考格例之有無。此莫非臣等謏聞寡識。不能審愼之致。今於規責之來。何敢爲自解之計哉。噫。臣等俱以無似。忝叨銓衡之任。縱不能搜剔巖穴之士。賁飾笙鏞之治。而今乃不善擧行。致使聖朝旌招之禮。苟且失格。山林之士。因此而難於進身。則顧其罪何如也。反顧慙恧。無地自容。大政日字。纔已定期。而官職去就。今無可論。玆於召牌之下。相率陳章。仰請譴何。伏乞聖明。亟降威罰。以重廉防。以幸國事。不勝大願。答曰。省疏具悉卿等之辭。過乎過歟。勿辭。卽爲入來開政。
정조 3년
己亥十二月十九日午時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上曰。都承旨何不仕進乎。有防曰。聞以政官事引嫌云矣。命書傳敎曰。都承旨牌招察任。上曰。政官更爲牌招。出榻敎命書左議政洪樂純箚子批答。見日日記命退。諸臣以次退出。
정조 3년
己亥十二月十九日酉時。上御誠正閣。都承旨入侍時。行都承旨鄭民始。假注書徐鼎修。記事官徐龍輔鄭東浚。以次進伏訖。民始曰。日間聖體。若何。上曰。一樣矣。上曰。政官牌去來知入。賤臣承命出問後還奏曰。四牌亦爲不進云矣。上曰。政官四牌傳旨。勿施。以前牌更爲牌招。出榻敎上曰。此後牌去來勿爲呼望事。分付。賤臣承命分付後還入。上曰。政官以堂疏。爲撕捱乎。民始曰。然矣。命退。諸臣以次退出。
정조 3년
行都承旨鄭民始坐。左承旨李亨逵坐。右承旨徐有防坐。左副承旨李在學坐直。右副承旨李世奭坐。同副承旨金尙集坐直。注書二員未差。假注書李錫夏仕徐鼎修仕直。事變假注書安筞仕。
정조 3년
李在學啓曰。卽伏見慶尙左水使曹學臣今秋冬等褒貶啓本。則西平浦萬戶張泳題目。致勤點下。殊無嚴明殿最之意。推考警責。何如。傳曰。允。
정조 3년
李世奭啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 3년
李在學。以都摠府言啓曰。今日入直內三廳武兼禁軍及軍兵等中日習射。請出標信。傳曰。停。
정조 3년
李世奭啓曰。大司憲李普行牌不進。執義兪彦鏶。掌令金鍾厚在外。尹弼秉陳疏入啓。持平許霮牌不進。李穦在外。今日以監察茶時之意。敢啓。傳曰。知道。
정조 3년
李世奭啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
傳于李亨逵曰。該房承旨入侍。
정조 3년
傳于李世奭曰。照律議處。旣有當日內爲之之敎。而公事淹滯。至於徑宵。當該中官。令該府處之。
정조 3년
以中官金性完囚單子。傳于李世奭曰。分揀放送。
정조 3년
以持平許霮牌不進罷職傳旨。傳于李世奭曰。只推。
정조 3년
傳于李在學曰。日寒若此。時囚中令本道査啓者。姑爲保放。
정조 3년
以領籤金光禹。令該府處之傳旨。傳于金尙集曰。姑令分揀。
정조 3년
李在學。以兵曹言啓曰。宣薦內禁衛取才時。三技以上入格人單子中。懸註以入之意。敢啓。傳曰。知道。
정조 3년
又以義禁府言啓曰。照律以草記擧行。待批下卽爲放送事。命下矣。時囚罪人金光國段。御藥事體。何等重大。而渠以幺麽醫官。不爲經稟。擅自折衷磨鍊者。究厥罪狀。萬萬放恣。任薳李鴻祥等段。身爲郵官。不有事目。推捉不干驛屬之民。以致流離難支之境。究厥罪狀。萬萬痛駭罪。取考律文。則大明律制書有違條。有曰。凡奉制書。有所施行。而違者杖一百。大典推斷條。有曰。犯私罪。杖一百決獄。告身盡行追奪。先朝受敎內。王府決杖者。代以金贖矣。金光國任薳李鴻祥等各杖一百收贖。告身盡行追奪。放送。金相丁段。雖與僚官。約以初七日交替。莫重齋直。不待面看。擅自徑出。揆以法例。不可無罪罪。取考律文。則大明律不應爲條。有曰。凡不應得爲而爲之。事理重者杖八十。大典推斷條。有曰。犯死罪杖八十。奪告身三等。犯枉法受贓外。笞杖竝收贖矣。金相丁杖八十收贖。奪告身三等放送。邊得一段。身爲入直郞官。只信下吏之言。莫重淸禁之地。有此拘留之擧。事極可駭罪。取考律文。則大明律不應爲條。有曰。凡不應得爲而爲之者。笞四十。名例。有曰。犯私罪。笞四十。附過還職。大典推斷條。有曰。犯枉法受贓外。笞杖竝收贖矣。邊得一笞四十收贖。附過還職。李重喆段。身爲配所官。致有偏配罪人逃失之擧。其常時不能檢束之狀。萬萬可駭罪。取考律文。則大明律徒流人逃條。有曰。主守及押解人。不覺失囚者。一名杖六十。大典推斷條。有曰。犯私罪。杖六十。奪告身一等。犯枉法受贓外。笞杖竝收贖矣。李重喆杖六十收贖。奪告身一等。放送。兪漢寬段。金相丁之以初七日替番之意。送書遣隷。俱有可據。則欲以初八日之說。敢爲漫漶之計者。萬萬駭然罪。取考律文。則大明律不應爲條。有曰。凡不應得爲而爲之。事理重者。杖八十。名例。有曰。二罪俱發。以重者論。若一罪先發。已徑論決。餘罪後發。其輕若等。勿論矣。兪漢寬前已杖九十收贖。告身四等照律勘處。依律文勿論。何如。傳曰。允。有功議者。各減一等。至於兪漢寬。雖以二罪俱發。原其事則出於本事之外。不可以同事異罪論也。觀此照律草記。勿論之請。殊欠商量。該堂推考。更爲照律。
정조 3년
又以義禁府言啓曰。時囚罪人兪漢寬。更爲照律事。命下矣。兪漢寬段。金相丁之以初七日替番之意。送書遣隷。俱有可據。則欲以初八日之說。敢爲漫漶之計者。萬萬駭然罪。取考律文。則大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪。杖八十。奪告身三等。犯枉法受贓外。笞杖竝收贖矣。兪漢寬。杖八十收贖。奪告身三等。放送。何如。傳曰。允。如有功議。減等。
정조 3년
又以義禁府言啓曰。時囚罪人金光國任薳李鴻祥等。杖一百收贖。告身盡行追奪。金相丁。杖八十收贖。奪告身三等。邊得一。笞四十收贖。附過還職。李重喆。杖六十收贖。奪告身一等放送事草記。批旨內。有功議者各減一等事。命下矣。金光國祖應三。揚武原從功臣任薳七代祖明弼。靖難原從功臣云。各功減一等。杖九十收贖。奪告身四等。李鴻祥九代祖琛。佐理功臣。密安君九寸親云。功議各減一等。杖八十收贖。奪告身三等。金相丁十一代祖國光。佐理功臣。光城府院君九寸親云。功議各減一等。杖六十收贖。奪告身一等。李重喆九代祖徖。敵愾功臣云。功減一等。笞五十收贖。解見任。別敍。邊得一。無功議云矣。敢啓。傳曰。知道。
정조 3년
又以義禁府言啓曰。日寒若此。時囚中本道査啓者。姑爲保放事。命下矣。時囚罪人李文喆。旣已行査本道。卽爲保放之意。敢啓。傳曰。知道。